Diari Oficial de la Generalitat Valenciana


Sumari del DOGV 4486, del 24-04-2003 (2003/4224)

ACORD de 7 de març de 2003, de la Comissió Territorial d'Urbanisme de Castelló, relatiu a les modificacions puntuals núm. 11 i 12 de les Normes Subsidiàries de Planejament d'Altura, al c/ Travessia del Pinar i c/ Cervantes.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4486

Data del DOGV
:   24-04-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/4224


Data del document
:   07-03-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Altura
    * pla d'urbanisme

ACORD de 7 de març de 2003, de la Comissió Territorial d'Urbanisme de Castelló, relatiu a les modificacions puntuals núm. 11 i 12 de les Normes Subsidiàries de Planejament d'Altura, al c/ Travessia del Pinar i c/ Cervantes. [2003/4224]
  
Vist l'expedient relatiu a les modificacions puntuals núm. 11 i 12 de les Normes Subsidiàries de Planejament, al c/ Travessia del Pinar i c/ Cervantes, en el municipi d'Altura, i de conformitat amb els següents:
  
Antecedents
  
Primer
  
Amb data 22 de novembre de 2001, el Ple de l'Ajuntament d'Altura, va acordar sotmetre la informació pública de la modificació núm. 11 i 12 de les Normes Subsidiàries de Planejament en l'ajust d'alineacions al c/ Cervantes i intersecció amb el c/ Travessia del Pinar d'eixe municipi, mitjançant edictes publicats en el periòdic Mediterraneo, de 21 de febrer de 2002, i en el Diari Oficial de la Generalitat Valenciana número 4.205, de 7 de març de 2002. Durant el període d'exposició pública no es va produir cap al·legació.
  
Amb data 28 de maig de 2002, es procedix per part del Ple de l'Ajuntament a l'aprovació provisional de la citada modificació.
  
Segon
  
El 28 de novembre de 2002, té entrada en el Registre General de la Conselleria d'Obres Públiques, Urbanisme i Transports a Castelló, l'escrit de l'Ajuntament d'Altura, mitjançant el qual sol·licita l'aprovació definitiva de la modificació.
  
Tercer
  
La documentació està formada per memòria, plans d'informació de planejament vigent i plans d'ordenació 6-A d'ordenació del nucli urbà i 7-A de zonificació i altures referits al de les normes subsidiàries amb la nova ordenació proposada.
  
Quart
  
La modificació puntual núm. 11 i 12 de les Normes Subsidiàries de Planejament d'Altura, segons assenyala la memòria, pretén suprimir, mitjançant la retirada, d'un cantó en la Travessia del Pinar per a l'alineació amb l'edifici confrontant i per tal de conferir major amplitud al vial en un tram en què es fa estret. D'altra banda i en una localització pròxima, es reajusten les alineacions del carrer Cervantes, i elimina una edificació existent que quedava en situació de fora d'ordenació i configura un traçat rectilini i no trencat per al vial.
  
En la memòria s'assenyala que no es produïx augment de l'aprofitament lucratiu privat, i per tant, s'assenyala que no es considera necessari completar amb cap mesura compensatòria per a mantindre la proporció i qualitat de les dotacions previstes. No es justifica expressament el compliment al que establix l'article 17 de l'Annex al Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià (RPCV).
  
Fonaments de dret
  
Primer
  
La tramitació de les modificacions 11 i 12 ha sigut correcta, de conformitat amb l'article 55 en concordança amb el 38 de la Llei 6/1994, de 15 de novembre, Reguladora de l'Activitat Urbanística (LRAU).
  
Segon
  
La documentació està completa, a l'efecte del que disposa l'article 27 de la LRAU.
  
Tercer
  
La modificació que s'examina suposa la introducció d'alteracions en l'ordenació detallada del sòl urbà, en el sentit d'ajustar l'alineació i eliminar una reculada existent al c/ Cervantes i la retirada de la línia d'edificació en un tram estret que es produïa en un dels extrems d'un carrer que confluïx amb el c/ Travessia del Pinar, de manera que s'eliminen els estretiments i es resolen les alineacions en panys de parets rectes més racionals respecte als proposats pel planejament vigent.
  
No obstant això, un dels canvis introduïx una disminució en l'aprofitament lucratiu privat i l'altre introduïx un lleuger augment en este, de manera que a resultes d'estos dos pot dir-se que no es veu incrementat el nombre d'habitatges, ni per tant es desprén un augment poblacional que redunde en una exigència de majors dotacions públiques per a la zona, sense perjuí que els càlculs exactes no han sigut aportats.
  
Quart
  
La modificació es planteja en criteris de racionalitat, en els quals tenen major validesa els criteris que ara es proposen respecte als vigents. En este sentit, tal com reiteradament ha establit la jurisprudència, la determinació concreta de l'ordenació detallada en el sòl urbà s'emmarca clarament dins de la discrecionalitat del planejament urbanístic, i gaudix en tals casos l'administració d'àmplia llibertat per a elegir la forma en què el territori ha de quedar ordenat. Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan de tals determinacions es tracte, aquella discrecionalitat ha de ser actuada per l'Ajuntament, des de la representació que li conferix la legitimació democràtica.
  
La Llei 6/1994, de 15 de novembre, Reguladora de l'Activitat Urbanística (LRAU) arreplega clarament esta línia jurisprudencial. Així, l'article 40 d'esta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, establix que li està vedat a la resolució autonòmica d'aprovació qüestionar la interpretació de tal interés formulada pel municipi des de la seua pròpia representativitat. Únicament és possible, en supòsits com el que ens ocupa, un control autonòmic de legalitat, ja que, com assenyala l'article 40.1, últim paràgraf, de la LRAU, ?la Generalitat no podrà aprovar definitivament els plans que incórreguen en infracció d'una disposició legal estatal o autonòmica?.
  
Cinqué
  
La modificació planteja canvis que es justifiquen en la finalitat de possibilitar un millor desenrotllament de la zona adaptant les noves alineacions de manera que s'eliminen estrenyiments i trencaments indesitjats, amb un traçat més racional i semblant al proposat en l'ordenació vigent. Amb les preteses modificacions, encara que s'assenyala en el document que no es produïx augment en l'edificabilitat de la zona, també és cert que no es quantifica detalladament el resultat a causa dels canvis proposats.
  
No obstant això, de l'anàlisi de la documentació es deduïx que no es produïx augment en el nombre d'habitatges de la zona, ni com a conseqüència d'això, augment poblacional, per la qual cosa no s'observen obstacles que puguen qüestionar la seua aprovació.
  
Així doncs, donat el caràcter de la modificació i sense perjuí del que establixen l'article 17 de l'Annex del Reglament de Planejament i l'article 55.3 de la LRAU, hem de considerar que en altres ocasions tenint en compte l'escassa entitat dels canvis introduïts, han sigut interpretats per la Comissió Territorial d'Urbanisme en el sentit que els canvis introduïts, almenys, procuren el no increment d'habitatges i per tant de població, que puga exigir l'equilibri en les dotacions inicialment contingudes en el planejament vigent, i és possible per tant l'aprovació.
  
Sisé
  
De conformitat amb el que establixen els articles 8.a i 9.1 del Reglament dels Òrgans Urbanístics de la Generalitat Valenciana, el director general d'Urbanisme i Ordenació Territorial pot elevar proposta d'aprovació al conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, com és el cas d'Altura, tindrà directament efectes de resolució executòria.
  
En virtut de tot el que s'ha exposat anteriorment, la Comissió Territorial d'Urbanisme de Castelló acorda aprovar definitivament la modificació núm. 11 i 12 de les Normes Subsidiàries de Planejament d'Altura en l'ajust d'alineacions al c/ Cervantes i la intersecció amb el c/ Travessia del Pinar d'eixe municipi.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló, 7 de març de 2003.- El secretari de la Comissió Territorial d'Urbanisme: Fernando Renau Faubell.